L’Udin al piert ancje a Catania. Sabide la prestazion de scuadre furlane in Sicilie e je stade miôr – o mancul piês – di chê cuintri dal Inter, ma il risultât, in tiermins di ponts, al è stât compagn: zero ponts puartâts a cjase.
I aspiets positîfs, o mancul negatîfs, pal Udin a tocjin il caratar e la grinte, che almancul un pôc si son viodûts. Si à viodût ancje cualchi moment di zûc – magari cussì no a son masse pôcs – e cualchi tîr in puarte, però al reste un però: a restin la tindince a fâ tancj erôrs, in ducj i setôrs dal cjamp, e une cierte confusion e improvisazion tatiche.
Par cjatâ alc altri di bon si à di marcâ lis prestazions di Brkič, dopo de sbrissade de setemane stade, di Fernandes e di Pereyra. Si pues zontâ ancjemò alc in cont de sfighe – i doi pâi cjapâts di Pereyra e Pinzi – e dal arbitri, De Marco, che la sô direzion e je stade segnade di tancj erôrs (a jerin doi rigôrs a pro, ma no ju à sivilât), ma no dome a dam dal Udin (Domizzi e Pereyra a àn riscjât la espulsion).
Il Catania al à fat valê il fatôr di zuiâ in cjase, la compatece dal so coletîf e la cualitât di zuiadôrs tant che Maxi Lopez, e cussì al à cjapât trê ponts che a valin aur, pal spirt e pe classifiche.
Tal prin timp la scuadre di De Canio e à plui snait e iniziative, cun dut che ancje l’Udin nol duar e al rive a meti adun cualchi bale gol. E salte fûr za in cheste fase la intermitence de scuadre furlane, che no rive a esprimi ad in plen il so potenziâl. Cussì il gol catanês al rive dopo mieze ore: Domizzi al strenç Legrottaglie in maniere iregolâr in aree, al è penalty pal Catania e lu segne Maxi Lopez.
L’Udin al reagjìs daurman ma al à dificoltât a rivâ al tîr e se al rive a tirâ in puarte nol rive a metile dentri dal spieli e cuant che al rive al cjape il pâl.
La scuadre di Guidolin e fâs zirâ la bale – il possès dal balon dai blancs e neris ae fin de partide al sarà dal 64% – ma no rive a jessi pericolose in maniere proporzionâl. Basta nol zire ai siei nivei e Muriel al è isolât, compagn dal assent Di Natale tes partidis passadis.
La pression e la gjestion dal balon a son, ma a son sterpis, il Catania si difint e l’Udin al vinç dome tal cont finâl dai corners: 6 a 5.
Ae fin de partide Guidolin al à declarât che al à tornât a viodi la sô scuadre. Sperìn che al vedi reson, stant che i limits dai blancs e neris a son ancjemò tancj e preocupants (no je corse e no si viôt une vere struture di zûc), soredut se si cjale cemût che e je la classifiche e cuâi che a son i prossims aversaris: Fiorentina, Napoli e Juve.
Ma magari cun chei scuadrons ancje l’Udin si dismovarà e al cambiarà pas. Cuissà?
Par intant il campionât si ferme pai impegns de rapresentative taliane. Saraie la ocasion par meti i numars in colone, recuperâ polmons, gjambis e soredut cûr e cerviel?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn